— Пачалося ўсё з таго, што ў вёсцы сталі хварэць і паміраць дзеці. Дарослыя не хварэлі, а вось дзетак хавалі ці не штодня. Не маглі дапамагчы ні ўрачы, ні знахары. Ніхто не ведаў, што рабіць. І тады старыя людзі падказалі: жанчынам вёскі ноччу сабрацца ў адной хаце, напрасці нітак і саткаць з іх за адну ноч рушнік. А мужчынам у гэты час змайстраваць кіёту для абраза Маці Божай, паставіць туды абраз, накрыць яго сатканым за ноч рушніком і абысці ўсю вёску па крузе, заходзячы ў кожны двор.